PATVIRTINTA

Lietuvos Respublikos švietimo, mokslo

ir sporto ministro

2020 m. lapkričio 30 d. įsakymu

Nr. V-1866

**KVIETIMAS TEIKTI PARAIŠKAS 2021 METŲ SPORTO RĖMIMO FONDO LĖŠOMIS FINANSUOJAMIEMS PROJEKTAMS, SKIRTIEMS ESAMŲ SPORTO PASKIRTIES PASTATŲ ARBA SPORTO PASKIRTIES INŽINERINIŲ STATINIŲ PLĖTRAI, PRIEŽIŪRAI IR REMONTUI, ATRINKTI**

**I SKYRIUS**

**KVIETIMO BENDROSIOS NUOSTATOS**

1.    Sporto rėmimo fondas (toliau – Fondas) skelbia sporto projektų, skirtų esamų sporto paskirties pastatų arba sporto paskirties inžinerinių statinių (toliau – esama sporto bazė) plėtrai, priežiūrai ir remontui, finansavimo konkursą (toliau – Kvietimas).

2.    Kvietimą organizuoja viešoji įstaiga Centrinė projektų valdymo agentūra (toliau – CPVA).

3.    Kvietimo tikslas – atrinkti ir finansuoti projektus, gerinančius sąlygas ugdyti fiziškai aktyvią visuomenę remontuojant, atnaujinant (modernizuojant) ir (arba) rekonstruojant esamų sporto bazių infrastruktūrą.

4.    Šiuo Kvietimu  paskirstoma ***preliminari*** Fondo lėšų suma – 4 131 744,00 eurų.

5.    Teikiami projektai turi prisidėti prie esamų sporto bazių prieinamumo didinimo, sąlygų įvairaus amžiaus ir poreikių asmenų fiziniam aktyvumui gerinimo ir organizuotai sportuojančių asmenų skaičiaus didėjimo.

**II SKYRIUS**

**KVIETIMO PRIORITETAI**

6.    Organizuojant Kvietimą Sporto rėmimo fondo 2021 metų lėšoms paskirstyti sporto projektams, nustatomi šie prioritetai:

6.1. **skatinama neįgaliųjų sporto plėtra:**

6.1.1.     kai paraiškoje neįgalieji nurodomi kaip tikslinė grupė ir numatomas sporto bazės prieinamumo (laiko, kainos ir (arba) fizinio aktyvumo užsiėmimų pasiūlos prasme) šiai tikslinei grupei didinimas, organizuojant nuolatinio pobūdžio fizinio aktyvumo veiklas ne trumpiau kaip 3 metus po projekto įgyvendinimo pabaigos;

6.1.2.     prioritetas taikomas tik toms paraiškoms, kurių pareiškėjas arba partneris įrodo, kad turi ne mažiau nei vienų metų patirtį organizuojant neįgaliųjų fizinio aktyvumo užsiėmimus, sporto pratybas, treniruotes, varžybas ir (arba) kitus sporto renginius. Jei šią patirtį turi partneris, privalo būti pateiktas jo įsipareigojimas ar sutikimas sporto bazėje vykdyti šiame punkte paminėtas veiklas ne trumpiau nei tris metus po projekto įgyvendinimo pabaigos;

6.1.3.     ne mažiau kaip 10 procentų kvietimo lėšų sumos pirmiausia skiriama neįgaliųjų sporto plėtrą skatinančių projektų paraiškoms. Iš dalies prie neįgaliųjų sporto plėtros prisidedančioms paraiškoms prioritetas (kėlimas į sąrašo viršų) nesuteikiamas.

6.1.4.     Ketinami pasiekti prioriteto rodikliai:

6.1.4.1.  pritaikytų neįgaliesiems sporto bazių skaičiaus padidėjimas. Sporto bazė bus laikoma pritaikyta, jei pritaikyta ne mažiau kaip viena patalpa fizinio aktyvumo užsiėmimams, tualetas, dušas ir galimybė savarankiškai patekti ir judėti šiose patalpose neįgaliojo vėžimėliu;

6.1.4.2.  sportuojančių ir besimankštinančių sporto bazėje neįgaliųjų skaičiaus padidėjimas (paraiškoje nurodomas šiuo metu sportuojančių neįgaliųjų sporto bazėje skaičius ir planuojamas pasiekti skaičius per 3 metų laikotarpį po projekto įgyvendinimo pabaigos);

6.2. **gyvenamosios vietovės bendruomenės asmenys įtraukiami į sporto projektų veiklas:**

6.2.1.   paraiškoje vietos bendruomenė apibrėžiama (nurodoma, kas ją sudaro) kaip tikslinė grupė, pagrindžiamas fizinio aktyvumo veiklų, skirtų vietos bendruomenės nariams, poreikis. Paraiškoje numatyta sporto bazės prieinamumo (laiko, kainos ir (arba) fizinio aktyvumo užsiėmimų pasiūlos prasme) tikslinei grupei didinimas, vykdant nuolatinio pobūdžio fizinio aktyvumo veiklas ne trumpiau kaip 3 metus po projekto įgyvendinimo pabaigos;

6.2.2.   įgyvendinant projektą ketinami pasiekti sporto bazės prieinamumo gyvenamosios vietovės bendruomenės asmenims padidėjimą (prioriteto rodikliai):

6.2.2.1.     didinant sporto bazės prieinamumo bendruomenės nariams trukmę (nurodoma esama sporto bazės prieinamumo bendruomenės nariams trukmė per savaitę ir planuojama prieinamumo trukmė per savaitę per 3 metų laikotarpį po projekto įgyvendinimo pabaigos);

6.2.2.2.     taikant lengvatas fizinio aktyvumo užsiėmimuose dalyvauti gyvenamosios vietovės bendruomenės nariams (nurodomos planuojamos taikyti gyvenamosios vietovės bendruomenės nariams lengvatos per 3 metų laikotarpį po projekto įgyvendinimo pabaigos);

6.3. **skatinamas vaikų ir (arba) jaunimo fizinis aktyvumas:**

6.3.1. paraiškoje vaikai ir (arba) jaunimas nurodomi kaip tikslinė grupė, pagrindžiamas fizinio aktyvumo veiklų, skirtų vaikams ir jaunimui, poreikis. Paraiškoje numatytas sporto bazės prieinamumo (laiko, kainos ir (arba) fizinio aktyvumo užsiėmimų pasiūlos prasme) didinimas tikslinei grupei, vykdant nuolatinio pobūdžio fizinio aktyvumo veiklas ne trumpiau kaip 3 metus po projekto įgyvendinimo pabaigos;

6.3.2. ketinami pasiekti prioriteto rodikliai:

6.3.2.1.     sporto bazėje sportuojančių ir besimankštinančių vaikų ir (arba) jaunimo iki 29 metų skaičiaus padidėjimą (nurodomas šiuo metu sportuojančių vaikų ir jaunimo sporto bazėje skaičius ir planuojamas pasiekti skaičius per 3 metų laikotarpį po projekto įgyvendinimo pabaigos);

6.3.2.2.     sporto bazėje nuolatinio pobūdžio fizinio aktyvumo užsiėmimų organizuojamų vaikams ir (arba) jaunimui iki 29 metų skaičiaus per savaitę padidėjimą (nurodomas šiuo metu organizuojamų fizinio aktyvumo užsiėmimų vaikams ir (arba) jaunimui iki 29 metų skaičius per savaitę ir planuojamas pasiekti skaičius per 3 metų laikotarpį po projekto įgyvendinimo pabaigos);

6.4.      **asmenys skatinami reguliariai sportuoti:**

6.4.1.   sporto bazės prieinamumas (laiko, kainos ir fizinio aktyvumo užsiėmimų pasiūlos prasme) skatintų tikslinę grupę reguliariai (2–4 kartus per savaitę) dalyvauti fizinio aktyvumo pratybose;

6.4.2.   ketinami pasiekti prioriteto rodikliai:

6.4.2.1.  reguliariai (2–4 kartus per savaitę) sporto bazėje sportuojančių ir besimankštinančių asmenų skaičiaus padidėjimą (nurodomas šiuo metu reguliariai sportuojančių asmenų sporto bazėje skaičius ir planuojamas pasiekti skaičius per 3 metų laikotarpį po projekto įgyvendinimo pabaigos);

6.4.2.2.  reguliariai (2–4 kartus per savaitę) sporto bazėje sportuojančių ir besimankštinančių moterų ir merginų skaičiaus padidėjimą (nurodomas šiuo metu sporto bazėje reguliariai sportuojančių moterų ir merginų skaičius ir planuojamas pasiekti skaičius per 3 metų laikotarpį po projekto įgyvendinimo pabaigos).

7.       Sporto projekto paraiška turi atitikti visus nustatytus prioritetus. Neatitikus prioriteto (-ų) atitinkamai mažinami balai paraiškų turinio ir išlaidų pagrįstumo vertinimo metu.

**III SKYRIUS**

**REIKALAVIMAI PAREIŠKĖJAMS IR PARTNERIAMS**

8.       Sporto projekto paraišką teikti (būti pareiškėju) gali juridinis asmuo arba juridinių asmenų grupė (partneriai).

9.       Juridinių asmenų grupės (partnerių) vardu paraišką teikia jų paskirtas bendras atstovas (pareiškėjas).

10.     Vienas pareiškėjas gali teikti tik vieną paraišką. Tas pats pareiškėjas negali teikti paraiškų kaip jungtinės veiklos grupės narys ar kitu teisiniu pagrindu veikiantis sporto projekto partneris. Pareiškėjui pateikus daugiau kaip vieną paraišką, visos to pareiškėjo pateiktos paraiškos atmetamos (nebent pareiškėjas pateikdamas paraišką raštu atsisako anksčiau pateiktos paraiškos).

11.     Pareiškėjas turi atitikti Sporto rėmimo fondo lėšomis finansuojamų sporto projektų finansavimo tvarkos apraše, patvirtintame Lietuvos Respublikos Vyriausybės 2019 m. sausio 23 d. nutarimu Nr. 85 „Dėl Sporto rėmimo fondo lėšų paskirstymo proporcijų, Sporto rėmimo fondo administravimui skirtų lėšų dalies nustatymo ir Sporto rėmimo fondo lėšomis finansuojamų sporto projektų finansavimo tvarkos aprašo patvirtinimo“ (toliau – Aprašas), bei Sporto rėmimo fondo lėšomis finansuojamų sporto projektų, skirtų esamų sporto bazių plėtrai, priežiūrai ir remontui, finansavimo ir administravimo taisyklėse, patvirtintose Lietuvos Respublikos švietimo, mokslo ir sporto ministro 2019 m. vasario 14 d. įsakymu Nr. V-123 „Dėl Lietuvos Respublikos Vyriausybės 2019 m. sausio 23 d. nutarimo Nr. 85 „Dėl Sporto rėmimo fondo lėšų paskirstymo proporcijų, Sporto rėmimo fondo administravimui skirtų lėšų dalies nustatymo ir Sporto rėmimo fondo lėšomis finansuojamų sporto projektų finansavimo tvarkos aprašo patvirtinimo“ įgyvendinimo“ (toliau – Taisyklės), nurodytas sąlygas.

12.     Pareiškėjas turi būti tiesiogiai atsakingas už projekto, kuriam įgyvendinti prašoma paramos, įgyvendinimą ir valdymą.

13.     Pareiškėjas įsipareigoja naudoti įsigytą, suremontuotą, atnaujintą (modernizuotą) ir (arba) rekonstruotą turtą sporto projekto tikslais projekto įgyvendinimo laikotarpiu ir ne trumpiau kaip 3 metus po projekto įgyvendinimo pabaigos.

14.     Pareiškėjas turi užtikrinti projekto tinkamų finansuoti išlaidų dalies, kurios nepadengia finansavimo lėšos, ir projekto netinkamų finansuoti išlaidų finansavimą iš nuosavų ar kitų šaltinių lėšų.

15.     Pareiškėjas turi turėti reikiamų administracinių gebėjimų ir pajėgumų, užtikrinančių projekto įgyvendinimą bei gebėjimą efektyviai naudotis projekto rezultatais po projekto įgyvendinimo.

16.     Teikdamas paraišką pareiškėjas sutinka, kad CPVA ir (arba) Lietuvos Respublikos švietimo, mokslo ir sporto ministerijos (toliau – Ministerija) interneto svetainėje bus skelbiama ši su paraiška susijusi informacija:

16.1.  pareiškėjo ir sporto projekto pavadinimas, prašomų skirti Fondo lėšų suma, projekto turinio santrauka, sprendimas dėl lėšų skyrimo (neskyrimo) ir šio sprendimo motyvai, turinio vertinimo balai;

16.2.  paraiškų, kurioms įgyvendinti skirtos Fondo lėšos, sąrašas, kuriame nurodomas kiekvieno finansuojamo sporto projekto pareiškėjas, sporto projekto pavadinimas, skirta Fondo lėšų suma ir sporto projekto turinio santrauka, sporto projektų įgyvendinimo rezultatai, Fondo lėšų mokėjimo sustabdymas ar nutraukimas.

17.     Fondo lėšos negali būti skiriamos, jeigu:

17.1.  pareiškėjo arba partnerio, projekto objekto savininko veikla sustabdyta ar apribota įstatymų nustatytais pagrindais;

17.2.  pareiškėjas arba partneris nėra teisės aktų nustatyta tvarka įvykdęs įsipareigojimų, susijusių su mokesčių mokėjimu (išskyrus atvejus, kai įsiskolinimo suma neviršija 50 Eur (penkiasdešimt eurų) ir (ar) mokesčių administratoriaus sprendimu mokestinės nepriemokos mokėjimas yra atidėtas arba išdėstytas ir šio sprendimo pagrindu sudaryta pareiškėjo ir mokesčių administratoriaus mokestinės paskolos sutartis);

17.3.  pareiškėjas neatitinka arba partneris neatitinka minimalių patikimo mokesčių mokėtojo kriterijų, numatytų Lietuvos Respublikos mokesčių administravimo įstatymo 401 straipsnyje;

17.4.  pareiškėjui arba partneriui, projekto objekto savininkui taikomas turto areštas ir išieškojimas galėtų būti nukreiptas į projektui įgyvendinti skirtas valstybės biudžeto lėšas, pareiškėjas arba partneris yra likviduojamas arba dėl pareiškėjui arba partneriui pradėtos bankroto procedūros ir išieškojimas galėtų būti nukreiptas į projektui įgyvendinti skirtas valstybės biudžeto lėšas;

17.5.  pareiškėjas arba partneris paraiškoje arba papildomuose dokumentuose pateikė tikrovės neatitinkančius duomenis arba pateikė suklastotus dokumentus;

17.6.  pareiškėjas arba partneris, naudodamas valstybės ir (ar) savivaldybės biudžetų lėšas, buvo neįvykdęs valstybės ir (ar) savivaldybių biudžetų lėšų naudojimo sutarties su ta pačia valstybės ir (ar) savivaldybės institucija, priimančia sprendimą dėl valstybės ir (ar) savivaldybės biudžetų lėšų skyrimo sporto projektams ar aukšto meistriškumo sporto programoms, ar netinkamai ją įvykdęs ir tai buvo esminis valstybės ir (ar) savivaldybių biudžetų lėšų naudojimo sutarties pažeidimas arba valstybės ir (ar) savivaldybės institucija yra gavusi informaciją apie kitų valstybės ir (ar) savivaldybių biudžetų lėšų naudojimo sutarčių su kitomis valstybės ir (ar) savivaldybių institucijomis neįvykdymą ar netinkamą jų įvykdymą ir tai buvo esminis valstybės ir (ar) savivaldybių biudžetų lėšų naudojimo sutarčių pažeidimas, ir nuo šių pažeidimų paaiškėjimo dienos yra praėję mažiau kaip 3 metai; šis punktas netaikomas, jeigu nuo esminių valstybės ir (ar) savivaldybių biudžetų lėšų naudojimo sutarties sąlygų pažeidimo padarymo dienos iki jo paaiškėjimo dienos yra praėję daugiau kaip 5 metai;

17.7.  pareiškėjas arba partneris (juridinis asmuo) arba juridinio asmens vadovas, kolegialaus valdymo organo vadovas, asmuo, turintis teisę juridinio asmens vardu sudaryti sandorį, buhalteris (buhalteriai) ar kitas (kiti) asmuo (asmenys), tvarkantis (tvarkantys) juridinio asmens apskaitą, turi neišnykusį ar nepanaikintą teistumą už sunkius ar labai sunkius nusikaltimus arba tyčinius nusikaltimus nuosavybei, turtinėms teisėms ir turtiniams interesams, ekonomikai ir verslo tvarkai, finansų sistemai arba už korupcinio pobūdžio nusikalstamas veiklas;

17.8.  pareiškėjas arba partneris (juridinis asmuo) buvo patrauktas baudžiamojon atsakomybėn ir nepraėjo 10 metų nuo nuosprendžio įsigaliojimo dienos.

18.     Paraiškų vertinimo metu Kvietimo sąlygų 17 punkto reikalavimai yra patikrinami tokia tvarka:

18.1.  CPVA tikrina, ar pareiškėjas ir visi partneriai (kai paraišką teikia juridinių asmenų grupė) pasirašė deklaracijas, kuriose nurodoma, kad nėra aplinkybių, dėl kurių negali būti skiriamos Fondo lėšos. Jei pateikiama paraiška be pasirašytos deklaracijos (-jų), ji atmetama;

18.2.  Kvietimo sąlygų 17.1–17.4, 17.7 ir 17.8 papunkčiuose nurodytus reikalavimus CPVA patikrina viešai prieinamo informacinėse sistemose, jei tos informacijos teikėjai sudaro tam sąlygas, arba kreipdamasi į informacijos teikėjus dėl reikalingų duomenų pateikimo. CPVA šią informaciją gali patikrinti bet kuriuo paraiškų tikrinimo metu (40 darbo dienų po paraiškų pateikimo termino) ir, jei nustatoma, kad pareiškėjas arba partneris neatitinka bent vieno iš 17.1–17.4, 17.7 ir 17.8 papunkčiuose nurodytų reikalavimų, tokia paraiška atmetama;

18.3.  tais atvejais, kai Kvietimo sąlygų 18.2 papunktyje nurodytais būdais informacija yra nepasiekiama, CPVA prašo pateikti papildomą informaciją tik tų pareiškėjų ir jų partnerių (jei tokie pasitelkiami), kurių pateiktoms projekto paraiškoms rekomenduojama skirti finansavimą:

18.3.1.   pagrįsti teistumo nebuvimo aplinkybes (Kvietimo sąlygų 17.7, 17.8 papunkčiai) pateikiant Informatikos ir ryšių departamento prie Lietuvos Respublikos vidaus reikalų ministerijos įtariamųjų, kaltinamųjų ir nuteistųjų registro pažymą, kuri turi būti išduota ne anksčiau kaip 60 dienų iki projekto paraiškos pateikimo termino pabaigos. Šis reikalavimas netaikomas biudžetinėms įstaigoms;

18.3.2.   pagrįsti Kvietimo sąlygų 17.2 ir 17.3 papunkčiuose nurodytų aplinkybių nebuvimą, pateikiant Valstybinės mokesčių inspekcijos pažymą, kuri būtų išduota ne anksčiau kaip 60 dienų iki projekto paraiškos pateikimo dienos. Šis reikalavimas netaikomas biudžetinėms įstaigoms;

18.4.  jei CPVA vertindama paraišką nustato, kad pareiškėjas arba partneris paraiškoje arba papildomuose dokumentuose pateikė tikrovės neatitinkančius duomenis arba pateikė suklastotus dokumentus, tokia paraiška yra atmetama.

**IV SKYRIUS**

**REIKALAVIMAI SPORTO BAZEI**

19.     Finansavimas gali būti skiriamas tik esamoms sporto bazėms Lietuvos Respublikos teritorijoje. Šiame kvietime esama sporto bazė suprantama kaip sporto paskirties pastatas arba sporto paskirties inžinerinis statinys fizinio aktyvumo / sporto pratyboms, varžyboms ir / ar kitiems sporto renginiams rengti, kuriame vyksta / vyko pratybos, varžybos ar kiti sporto renginiai per pastaruosius dvejus metus (2019–2020 m.).

20.     Ketinama gerinti esama sporto bazė pareiškėjui turi priklausyti nuosavybės teise arba turi būti perduota valdyti patikėjimo, panaudos arba nuomos pagrindais ne trumpesniam kaip 3 metų terminui po projekto įgyvendinimo pabaigos. Teisė (nuosavybės, panaudos, patikėjimo ar disponavimo) į nekilnojamąjį turtą turi būti įgyta iki paraiškų pateikimo termino pabaigos.

21.  Esamai sporto bazės būklei pagrįsti prie paraiškos turi būti pridedamos esamos sporto bazės nuotraukos (dabartinės būklės).

**V SKYRIUS**

**REIKALAVIMAI PROJEKTO VEIKLOMS**

22.  Projektas (jo rezultatai) turi būti orientuotas į visuomenės fizinio aktyvumo didinimą.

23.  Projekto įgyvendinimo laikotarpis turi būti ne ilgesnis kaip 4 metai. Sporto projekto įgyvendinimo laikotarpis turi prasidėti nuo projekto įgyvendinimo sutartyje (toliau – sutartis) nurodyto termino (kuris negali būti ankstesnis nei sutarties pasirašymo data) ir tęstis iki sporto projekto veiklų įgyvendinimo pabaigos, nurodytos sutartyje. Planuojant veiklas, rekomenduojama projekto įgyvendinimo laikotarpio pradžią paraiškoje numatyti ne ankstesnę kaip 4 mėnesiai nuo paraiškų pateikimo termino pabaigos.

24.     Paraiškoje nurodytų darbų apimčiai pagrįsti privalo būti pateiktos planuojamų darbų vizualizacijos arba brėžiniai, kuriuose būtų detalizuotos sporto bazės komplekso dalys ar patalpos, kurioms sutvarkyti prašoma Fondo lėšų. Planuojamų darbų vizualizacijose, brėžiniuose ar kituose pridedamuose dokumentuose turi būti detalizuota, kokie darbai kurioje komplekso dalyje (patalpoje) planuojami atlikti.

25.  Projektas finansiniu ir instituciniu požiūriu turi būti tęstinis, pagrįstas projekto pasiekimų naudojimu ne trumpiau kaip trejus metus pasibaigus projekto įgyvendinimo terminui. Pareiškėjas turi pateikti informaciją apie tai, kas užtikrins, kaip ir iš kokių lėšų bus užtikrintas projekto rezultatų tęstinis naudojimas.

**VI SKYRIUS**

**PROJEKTO FINANSAVIMAS, LĖŠŲ SKYRIMAS IR NAUDOJIMAS**

26.     Fondo lėšomis gali būti finansuojama ne daugiau kaip 90 procentų bendros projekto tinkamų finansuoti išlaidų sumos. Likusią sumą (toliau – nuosavos lėšos) turi apmokėti pareiškėjas (ne mažiau kaip 10 procentų nuo bendros projekto tinkamų finansuoti išlaidų sumos). Patvirtinus paraišką, visos išlaidos apmokamos vienodu intensyvumu (paraiškos vertinimo metu nustatytu nuosavų ir Fondo lėšų santykiu).

27.     Nuosavam įnašui pagrįsti pareiškėjas arba partneris turi pateikti laisvos formos įsipareigojimą dėl konkretaus projekto finansavimo nuosavomis lėšomis ir (arba), jei yra planuojama gauti kitų šaltinių lėšas nuosavų lėšų įsipareigojimams padengti, – tokių įsipareigojimų įrodymus. Tais atvejais, kai pareiškėjas arba partneris yra savivaldybės biudžetinė įstaiga ar lėšas planuoja skirti savivaldybės, turi būti pateikiamas savivaldybės tarybos sprendimas dėl konkretaus projekto finansavimo. Tarybos sprendimą prašoma pateikti iki projekto įgyvendinimo sutarties sudarymo dienos tik siūlomų finansuoti projektų paraiškų.

28.     Minimali sporto projekto Fondo lėšomis finansavimo suma 8 000 Eur. Maksimali projekto Fondo lėšomis finansavimo suma 450 000 Eur.

29.     Fondo lėšos gali būti skiriamos ir naudojamos:

29.1.  projekto veiklų vykdymo išlaidoms:

29.1.1.   esamų sporto paskirties pastatų arba sporto paskirties inžinerinių statinių statybos darbams (išskyrus naujos infrastruktūros (objektų (-o) komplekso arba jo nedalomos dalies) statybai);

29.1.2.   žemės sklypo statybos darbams, kurie būtini esamų sporto paskirties pastatų arba sporto paskirties inžinerinių statinių statybos darbams atlikti;

29.1.3.   inžinerinėms paslaugoms ar su inžinerinėmis veiklomis susijusiam darbo užmokesčiui (techninio projekto parengimui, techninio projekto ekspertizei, techninei priežiūrai, projekto vykdymo techninei priežiūrai, kt. inžinerinės paslaugos ir (ar) veiklos);

29.1.4.   būtinai įrangai, kuri užtikrins sporto bazės naudojimą pagal paskirtį (pavyzdžiui, krepšinio stovai su lankais krepšinio salės remonto darbams, futbolo vartai futbolo aikštės atnaujinimo darbams, tribūnos aikštynui ir pan.) (išskyrus finansuojamą pagal Sporto rėmimo fondo lėšomis finansuojamų projektų, skirtų fizinio aktyvumo veikloms, skatinančioms fizinio aktyvumo plėtrą, sporto inventoriaus ir įrangos įsigijimui, sporto renginių organizavimui ir asmenų, dirbančių ar teikiančių paslaugas sporto srityje, kvalifikacijos tobulinimui ir sporto informacijos sklaidai, finansavimo ir administravimo taisykles);

29.1.5.   mažajai architektūrai (lauko suoliukai, šiukšlių dėžės);

29.1.6.   baldams, kurie būtini sporto paskirties pastatams arba sporto paskirties inžineriniams statiniams funkcionuoti (pvz., persirengimo kambario spintelės, suoliukai ir pan.);

29.1.7.   viešinimo išlaidoms, skirtoms užtikrinti projekto tęstinumo rodiklių pasiekimą, kurie turi būti pasiekti per 3 metų laikotarpį po projekto įgyvendinimo pabaigos;

29.1.8.   su projekto viešinimu susijusioms išlaidoms;

29.1.9.   kitoms pagrįstoms išlaidoms, be kurių nebūtų pasiekti projekto tikslai (išskyrus Aprašo 68 punkte nurodytas išlaidas);

29.2.                   projekto administravimo išlaidoms:

29.2.1.   projektą administruojančių darbuotojų (projekto vadovo, projekto koordinatoriaus, projekto finansininko ir kitų būtinų darbuotojų) darbo užmokesčiui ir su darbo užmokesčiu susijusioms išlaidoms arba projektą administruojančių asmenų paslaugų išlaidoms (toliau – tiesioginės projekto administravimo išlaidos);

29.2.2.   kitoms su projekto administravimu susijusioms išlaidoms (biuro patalpų, transporto nuomos ir išlaikymo, trumpalaikio materialiojo turto įsigijimo ar nuomos, ryšių, finansinių paslaugų (sąskaitų aptarnavimo ir kitų banko operacijų, išskyrus valiutos keitimo), komandiruočių ir kitoms būtinoms išlaidoms), jeigu jos tiesiogiai susijusios su projekto veiklomis ir yra būtinos projektui įgyvendinti (toliau – netiesioginės išlaidos).

30.     Projekto administravimo išlaidoms gali būti numatyta ne daugiau kaip 10 procentų sporto projekto bendros lėšų sumos.

31.     Paraiškos teikimo metu pareiškėjas turi pagrįsti tiesiogines administravimo išlaidas (darbo užmokestį ir su juo susijusias išlaidas ir (arba) projekto administravimo paslaugų pirkimo išlaidas). Jei projektui administruoti numatomos darbo užmokesčio ir su juo susijusios išlaidos ir jei projekto vykdytojas numato, kad patirs ir netiesiogines išlaidas, pastarosios yra apskaičiuojamos taikant 15 procentų fiksuotojo dydžio normą nuo tiesioginių administravimo išlaidų. Jei projektui administruoti bus perkamos administravimo paslaugos, netiesioginės išlaidos negali būti taikomos.

32.     Projekto administravimo išlaidos bus apmokamos supaprastintai Taisyklių VII skyriuje nustatyta tvarka: pagrįstos tiesioginės projekto administravimo išlaidos ir apskaičiuotos netiesioginės išlaidos bus sudedamos (kai taikoma), ir pagal formulę projekto administravimo išlaidoms numatyta suma / projekto veiklų vykdymo išlaidoms numatyta suma, apskaičiuojama fiksuotojo dydžio norma, kuri numatoma sutartyje ir, deklaruojant veiklų vykdymo išlaidas, bus taikoma apskaičiuoti ir apmokėti projekto administravimo išlaidas.

33.     Tiesioginių projekto išlaidų suma turi būti pagrįsta žemiau išvardintais būdais:

33.1.  darbų išlaidų sumai pagrįsti pateikiami: ne mažiau kaip 3 komerciniai pasiūlymai, raštas, siųstas potencialiems rangovams dėl komercinio pasiūlymo pateikimo;

33.2.  prekių išlaidų sumai pagrįsti pateikiami: ne mažiau kaip 3 komerciniai pasiūlymai, raštas, siųstas potencialiems rangovams dėl komercinio pasiūlymo pateikimo arba nuorodos ar ekrano nuotraukos į ne mažiau kaip tris interneto parduotuvių puslapius;

33.3.  inžinerinių paslaugų išlaidų sumai pagrįsti taikomi UAB „Sistela“ nustatyti bendrieji ekonominiai normatyvai;

33.4.  projekto viešinimo (skirto užtikrinti projekto tęstinumo rodiklių pasiekimą, kurie turi būti pasiekti per 3 metų laikotarpį po projekto įgyvendinimo pabaigos) išlaidų sumai pagrįsti pateikiamas vienas komercinis pasiūlymas ir raštas paslaugos teikėjui arba nuoroda į interneto parduotuvės puslapį.

34.     Projekto viešinimo išlaidų suma negali viršyti 480 Eur (nebent pareiškėjas pagrindžia didesnių išlaidų būtinumą), vadovaujantis CPVA atlikta rinkos kainų analize, įvertinus 87 paraiškų, pateiktų 2020 m. Kvietimui.

35.  Teikdamas galutinį mokėjimo prašymą, projekto vykdytojas turės deklaruoti pelną, gautą sporto projekto įgyvendinimo metu iš sporto projekto veiklų (įskaitant ir sporto projekto apimtyje įsigytos įrangos ar inventoriaus naudojimo). Pelno suma bus mažinama sporto projektui skirta Fondo lėšų suma.

36.  Fondo lėšos negali būti skiriamos ir naudojamos:

36.1.  sporto inventoriui įsigyti;

36.2.  baudoms, delspinigiams, finansinėms nuobaudoms, bylinėjimosi išlaidoms, paskolų palūkanoms ir skolų padengimo išlaidoms apmokėti;

36.3.  Lietuvos Respublikos teisės aktų nustatyta tvarka susigrąžinamam arba atskaitomam pridėtinės vertės mokesčiui (PVM) apmokėti;

36.4.  iš kitų finansavimo šaltinių apmokėtoms išlaidoms kompensuoti;

36.5.  finansuoti sporto projektų veikloms, kurios yra bendrojo ugdymo, profesinio mokymo ar aukštojo mokslo studijų programų dalis;

36.6.  materialaus ir nematerialaus turto, nesusijusiam su projektu, įsigijimui. Fondo lėšos negali būti skiriamos ir naudojamos nekilnojamo turto įsigijimui ir (ar) nuomai;

36.7.  pareiškėjų ir (arba partnerių) veiklos plėtrai ar jų kasdienei veiklai (pavyzdžiui, biuro nuomai ar komunalinėms paslaugoms apmokėti), išskyrus išlaidas, kurios susijusios su projekto veiklų išlaidomis ir yra būtinos projektui įgyvendinti;

36.8.  naujos infrastruktūros (objektų (-o) komplekso arba jo nedalomos dalies) statybai;

36.9.  narystės asociacijose ir kitose organizacijose mokesčiams apmokėti;

36.10.    premijoms, piniginiams ir (arba) daiktiniams prizams apmokėti;

36.11.    išlaidoms, susijusioms su lizingo, išperkamosios nuomos sutartimis;

36.12.    papildomoms savanoriško sveikatos draudimo įmokoms arba įmokoms į pensijų ir kitus fondus, išskyrus privalomąsias pensijų socialinio draudimo, sveikatos draudimo įmokas;

36.13.    sporto projekte dirbančio personalo papildomoms išmokoms, kurios nesusijusios su įprastomis darbo sutarties sąlygomis (skatinamosios išmokos, išmokos švenčių, jubiliejų ar kitomis progomis, tikslinėms atostogoms ir pan.);

36.14.    išeitinėms išmokoms, kompensacijoms, išskyrus kompensaciją už sporto projekto įgyvendinimo laikotarpiu priskaičiuotas ir nepanaudotas kasmetines atostogas, jeigu ji apskaičiuota ne vėliau kaip paskutinę darbo dieną, įgyvendinant sporto projektą;

36.15.    turto nusidėvėjimo (amortizacijos) išlaidoms;

36.16.    nekilnojamam turtui įsigyti, išskyrus pagal savo prigimtį kilnojamus daiktus, kuriuos nekilnojamaisiais pripažįsta Lietuvos Respublikos įstatymai;

36.17.    naudotam turtui įsigyti;

36.18.    įmokoms už teisę surengti tarptautines sporto varžybas ar renginius;

36.19.    licencijoms ir leidimams įsigyti.

**VII SKYRIUS**

**PROJEKTŲ VERTINIMO KRITERIJAI IR JŲ BALAI**

37.     Sporto projektų paraiškų atranką sudaro:

37.1.  paraiškų administracinės atitikties tinkamumo vertinimas pagal šio Kvietimo sąlygų 3 priedą;

37.2.  turinio bei išlaidų pagrįstumo vertinimas pagal šio Kvietimo sąlygų 4 priedą.

38.     Projektai vertinami vadovaujantis Aprašu, Taisyklėmis, šiose Kvietimo sąlygose patvirtintais prioritetais, bendraisiais ir specialiaisiais projektų vertinimo kriterijais.

39.     Paraiškai suteikiami papildomi balai, jei ji atitinka specialiuosius kriterijus (detalizuota Kvietimo sąlygų 4 priede). Paraiška, atitikdama specialiuosius kriterijus, turi surinkti ne mažiau kaip 8 balus iš 15 galimų balų:

39.1.  projektas padidins reguliariai atnaujintoje sporto bazėje sportuojančių asmenų skaičių (iki 3 balų):

39.2.  sporto bazė yra savivaldybėje, kurioje yra mažas fizinio aktyvumo rodiklis (iki 3 balų);

39.3.  sporto bazė yra savivaldybėje, kurioje yra padidintas vaikų antsvorio rodiklis (iki 1 balo). Šis kriterijus taikomas tik paraiškoms, kurios pagrindė prioriteto „Skatinamas vaikų ir jaunimo fizinis aktyvumas“ atitikimą ir (arba) kurios vaikus ir (arba) jaunimą nurodė kaip tikslinę grupę;

39.4.  projektas prisideda prie sporto infrastruktūros tolygaus plėtojimo Lietuvos regionuose (iki 3 balų);

39.5.  atnaujintoje sporto bazėje tikslinei grupei bus organizuojami nemokami fizinio aktyvumo užsiėmimai, pratybos, treniruotės ne trumpesnį kaip 3 metų laikotarpį pasibaigus projektui (iki 1 balo);

39.6.  projektu užtikrinama informacijos apie sporto bazės teikiamas paslaugas, prieinamumo sklaida (iki 2 balų);

39.7.  projektu sudaromos sąlygos kompleksinei sporto plėtrai tam tikrame regione ar sporto srityje (iki 2 balų).

40.     Paraiška atmetama jeigu:

40.1.  paraiška, pareiškėjas ir (arba) partneris (kai jis pasitelkiamas) neatitiko administracinės atitikties reikalavimų;

40.2.  paraiška nesurenka 56 ir daugiau balų iš 100 galimų arba bent vieno minimalaus pereinamojo balo nustatyto kiekvienai vertinimo kriterijų grupei.

**VIII SKYRIUS**

**PARAIŠKŲ PATEIKIMAS**

41.     Paraiškos pildomos ir teikiamos lietuvių kalba elektronine forma, naudojantis paraiškų surinkimo įrankiu (angl. *Submittable*), kurio konkreti nuoroda bus paskelbta Kvietimo skelbime adresu www.cpva.lt. Kitokia forma pateiktos paraiškos atmetamos.

42.     Prie paraiškos pridedamų priedų sąrašas pateikiamas Kvietimo sąlygų 5 priede.

43.     Projektų paraiškos su priedais priimamos iki 2021 m. kovo 1 d. 17:00 val. Lietuvos laiku. Vėliau gautos paraiškos atmetamos.

**IX SKYRIUS**

**KVIETIMO SĄLYGŲ PRIEDAI**

44.     Pareiškėjo deklaracijos forma (Kvietimo 1 priedas).

45.     Partnerio deklaracijos forma (Kvietimo 2 priedas).

46.     Paraiškų administracinės atitikties tinkamumo vertinimo forma (Kvietimo 3 priedas).

47.     Paraiškų turinio ir išlaidų pagrįstumo vertinimo patikros lapas (Kvietimo 4 priedas).

48.     Pridedamų prie paraiškos priedų sąrašas (Kvietimo 5 priedas).

\_\_\_\_\_\_\_\_\_\_\_\_\_\_\_\_\_\_\_\_\_